Skjærgårdsdoktoren

Skjærgårdsdoktoren (orig: Skärgårdsdoktorn) er en svensk dramaserie som gikk på SVT1 fra 1997 til 2000. Serien utspilte seg på den fiktive øya Saltö i Stockholms skjærgård hvor legen Johan Steen kom for å ta over legeklinikken etter sin svigerfar Axel Holtman. Han hadde med seg datteren Wilma, mens kona ble værende i Afrika hvor hun arbeidet for organisasjonen Leger uten grenser. Rollen som Johan Steen ble spilt av Samuel Fröler, mens rollen som hans tenåringsdatter Wilma ble spilt av Ebba Hultkvist. Serien ble skapt av Gunilla Linn Persson og Lars Bill Lundholm. For regien stod nordmannen Martin Asphaug samt svenskene Daniel Lind Lagerlöf, Kristian Petri og Rickard Petrelius. Manuset ble inspirert av skjærgårdslegen ved Djurö vårdcentral i Värmdö, Per Ullhammar, som kjørte sin legebåt i 30 år.

Den ble også vist på NRK i Norge fra 1997 til 2000, og gikk i reprise på slutten av 2000-årene og i 2020. Serien ble meget populær både i Sverige og i Norge. I Sverige hadde den over to millioner seere, mens den i Norge ble sett av rundt 700 000.

Norskfødte Pia Halvorsen spilte rollen som «frøken Berg» i fem episoder.

Innspillingsfakta 
Skjærgårdsdoktoren ble spilt inn på Dalarö, Ornö og Huvudskär i Haninge kommune, Landsort i Nynäshamn kommune, Sandhamn i Värmdö kommune samt på Resarö i Vaxholm kommune. I serien filmes Ornö som fastlandet og fastlandet Dalarö som øya Saltö. Bygningen som benyttes som «Skärgårdskliniken» i serien er et privat sommerhus i tettstedet Björnhuvud i Roslags-Kulla sogn, fem mil nordøst for Stockholm. Den siste episoden i sesong 3 ble derimot delvis spilt inn  i Hudiksvall, fordi det var for lite snø i Stockholm.

Det var planlagt å starte opptak til en film med tittelen Skärgårdsdoktorn i 2010, og alle rollefigurene fra TV-serien skulle vært med i filmen. Planene ble imidlertid aldri realisert.

Handling 
Serien utspiller seg på den fiktive øya Saltö i Stockholms skjærgård hvor legen Johan Steen kommer for å ta over legeklinikken etter sin svigerfar Axel Holtman. Holtman hadde regnet med at hans datter Eva, som også er Johan Steens hustru, skulle komme, men hun har blitt igjen i Afrika hvor hun arbeider for organisasjonen Leger uten grenser. Holtman blir meget opprørt og skuffet over dette, for det var i begynnelsen tenkt at Eva - og ikke ektemannen - skulle ta over klinikken. Johan Steen flytter til øya sammen med datteren Wilma. På klinikken arbeider også den barske pleiersken Berit og i nærheten bor hennes bror, skjærgårdsoriginalen Sören Rapp. I begynnelsen av serien stiller innbyggerne seg tvilende til Johans behandlingsmetoder, og Wilma blir mobbet på skolen bare fordi hun kommer fra Afrika. Etter en heltedåd, som hun og faren utfører i andre del, blir de begge mer akseptert.

Johan Steen er en kompetent lege, men litt for yrkesmessig og brå etter øyboernes smak. Når de ikke liker hans diagnoser eller forslag til behandling går de til den gamle populære doktor Holtman. Han triumferer og vil ikke erkjenne at hans svigersønn har bedre medisinske kunnskaper. Forholdet mellom Johan og datteren Wilma lider av at han på grunn av jobben ofte må etterlate henne alene. Naturligvis savner hun også sin mor. Når Wilma blir mobbet på skolen og Johan forsøker å prate med den kvinnelige læreren om dette, benekter hun problemet totalt. Wilma blir sint på sin far og synes at han gjør alt verre. Når Wilma har blitt akseptert gjør hun alt for å passe inn og bryter sin fars regler.

Sesonger og episoder

Rolleliste (i utvalg)

Referanser

Eksterne lenker 
 
 Skjergardsdokteren tv.nrk.no

Svenske dramaserier
Svenske TV-serier fra 1990-årene
Svenske TV-serier fra 2000-årene
TV-produksjoner på SVT